**ELLÁTÁSI SZERZŐDÉS (tervezet)**

amely létrejött egyrészről

**Vecsés Város Önkormányzata** (székhely: 2220 Vecsés, Szent István tér 1.; adószám: 15730686-2-13, képviseli: Szlahó Csaba polgármester) mint a feladat ellátására kötelezett önkormányzat (a továbbiakban: **Önkormányzat**)

másrészről a

**Burattino Szociális és Kulturális Egyesület** (székhely: 1212 Budapest, Táncsics M. u. 27-29.; adószám: 19668655-1-43, képviseli: Keszthelyi István elnök) a szociális ellátást nyújtó intézmény fenntartója (a továbbiakban: **Fenntartó**)

(a továbbiakban együtt: Szerződő felek)

között a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában és a 41. § (6) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 45 - 48. §-ai, 50. §-a, 94. §-a, 96 - 97. §-ai alapján, a gyermekek átmeneti gondozása törvényi kötelezettségének teljesítése érdekében az alábbi tartalommal.

**1.** A Felek megállapítják, hogy

1.1. a Fenntartó a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 65/F. §. (1) bekezdésének c. pontjában foglalt, személyes gondoskodás keretébe tartozó, és a Gyvt. 45 – 46. §-ban foglalt ellátás megvalósítása érdekében, a hatodik életévüket betöltött személyek nappali ellátását biztosító intézményt (a továbbiakban: Intézmény) működtet határozatlan időtartamban a 1213 Budapest, Pálma u. 42. szám alatti ingatlanban.

1.2. Az Intézmény neve Burattino Általános és Közép- és Szakképző Iskola, Gyermekotthon.

1.3. Az Intézmény engedélyezett férőhelyeinek száma 52. Az Intézmény közigazgatási, ellátási területe nem korlátozott, működési engedélye határozatlan időtartamra szól.

**2.** A Fenntartó kötelezettséget vállal arra, hogy az 1.2. pontban megnevezett Intézményében az Önkormányzat - írásban előterjesztett javaslata alapján *1(egy) fő vecsési lakóhellyel rendelkező ellátott* elhelyezésére biztosít lehetőséget. Az ellátottak és a törvényes képviselőik azonosító adatait a jelen szerződés függelékében kell rögzíteni.

**3.** Az elhelyezési javaslat előterjesztésére - a Képviselő-testület felhatalmazása alapján - az Önkormányzat szociális ügyekkel foglalkozó alpolgármestere jogosult.

**4**. A Fenntartó jelen szerződés aláírásával nyilatkozik arról, hogy a szerződés 1.1. pontjában meghatározott szociális és gyermekvédelmi szolgáltatásra vonatkozó, külön jogszabályokban és szakmai követelményekben foglalt kötelezettségeit, a nyilvántartásra és az adatkezelésre vonatkozó rendelkezéseket betartja, illetve a szolgáltató Intézménnyel betartatja.

**5.** Szerződésszegés esetén a szolgáltatás biztosítására, valamint a kártérítés megállapítására és megfizetésére az alábbi rendelkezések vonatkoznak:

5.1. Abban az esetben, ha az Önkormányzat tanúsít súlyosan szerződésszegő magatartást, a szolgáltatást saját költsége terhére köteles biztosítani, valamint a Fenntartó és az Intézmény igazolt és tényleges vagyoni kárát megtéríteni.

5.2. Ha a Fenntartó és az Intézmény tanúsít súlyosan szerződésszegő magatartást, köteles a szolgáltatást saját költsége terhére fenntartani, illetve folytatni. Ennek ellehetetlenülése esetén az Önkormányzat – a Fenntartó költségére - folytatja a szolgáltatás biztosítását.

5.3. A Fenntartó az 5.2. pontban foglalt esetben köteles az önkormányzati támogatás teljesítménnyel arányos részét a jegybanki alapkamattal megnövelt összegben visszafizetni, illetve az Önkormányzat tényleges és igazolt vagyoni kárát megtéríteni.

**6.** A Felek a jogszabályokban meghatározott értesítési és tájékoztatási kötelezettségeik teljesítése érdekében a 2. pontban megnevezett Ellátottak tekintetében kötelesek kijelölni egy-egy munkatársat a kapcsolattartással összefüggő feladatok ellátására. A kapcsolattartással megbízott személyében bekövetkezett változásról a Felek haladéktalanul kötelesek tájékoztatni egymást.

**7.** A Fenntartó (illetve megbízása szerint az Intézmény) az Önkormányzat kérésére évente legalább egy alkalommal írásbeli tájékoztatást nyújt, amely tartalmazza az ellátással és az együttműködéssel összefüggő tapasztalatokat, különös tekintettel a jelen szerződésben foglalt kötelezettségek teljesítésére.

**8.** Az ellátást igénybe vevő törvényes képviselőjét - az ellátás megkezdését megelőzően - tájékoztatni kell az Intézmény házirendjéről, a szociális szolgáltatás igénybevételével összefüggő jogokról és kötelezettségekről, az esetleges panaszok előterjesztésének módjáról és mindazokról az információkról, amelyek elősegítik a szolgáltatás zavartalan igénybevételét. Az Intézmény a hatályos jogszabályoknak megfelelően az ellátott személy törvényes képviselőjével szerződést köt.

**9.** Az ellátottak és/vagy törvényes képviselőik által előterjesztett panaszokat - a hatályos jogszabályoknak megfelelően - az Intézmény vezetője köteles kivizsgálni. A vizsgálat megindításáról és a vizsgálat eredményéről az Intézmény vezetője köteles tájékoztatni az Önkormányzat kijelölt képviselőjét. Ha az intézményvezető ezen intézkedést elmulasztja, vagy a panaszos a vizsgálat eredményével nem ért egyet, az intézkedés kézhezvételétől számított 15 napon belül a Fenntartóhoz fordulhat jogorvoslatért.

**10.** Rendkívüli felmondásnak van helye súlyos szerződésszegés esetén. Ez esetben - az ellátottak érdekeinek figyelembevételével - a felmondási idő legfeljebb egy hónap.

**11.** A Felek tudomásul veszik, hogy a jelen szerződés megkötésére, módosítására, illetve megszűntetésére az Önkormányzat Képviselő-testülete, illetve a Fenntartó jogosult.

**12.** A jelen szerződés alapján teljesített feladatok ellátásához kapcsolódó támogatások megállapításának, igazolásának és kifizetésének rendje az alábbi:

12.1. Az Önkormányzat a 2. pontban meghatározott és fenntartott férőhelyért évi **2.500.000,- Ft, azaz kettőmillió-ötszázezer forint** hozzájárulást fizet a Fenntartónak.

12.2 Az Önkormányzat vállalja, hogy jelen szerződés hatálya alatt, naptári évenként két alkalommal, legkésőbb január 31. és július 31. napjáig a 12.1. pontban rögzített hozzájárulást – számla ellenében - két részletben, a Fenntartó OTP Banknál vezetett 11721026-20280352-00000000 számú számlájára megfizeti.

12.3. Tekintettel a korábbi 2021. október 31-ig hatályban lévő ellátási szerződésre, a 2021. év 2. félévre vonatkozó hozzájárulás már megfizetésre került, így jelen szerződés szerinti hozzájárulás a 2022. január 1. utáni időszaktól teljesítendő.

**13.** Az intézményi és személyi térítési díjat a hatályos jogszabályok alapján az intézményvezető állapítja meg. A térítési díj összegével az Intézmény - Fenntartó által meghatározott módon - jogosult rendelkezni. A személyi térítés díj az Sztv. 115. § (3) bekezdése alapján, a Fenntartó döntésének megfelelően csökkenthető, illetve elengedhető, ha a kötelezett jövedelmi és vagyoni viszonyai ezt indokolttá teszi.

**14.** Jelen szerződés **2021. november 1-jén lép hatályba és határozatlan időre** szól.

**15.** Felek kölcsönösen megállapodnak abban, hogy jelen feladat-ellátási szerződést határozatlan időre kötik. Bármely fél, a másik szerződő félhez írásban intézett jognyilatkozattal - hat (6) hónapos felmondási idővel – felmondhatja, amely felmondási idő alatt a folyamatos ellátást Fenntartónak biztosítani kell.

**16.** Az Sztv. 122. §-a szerint az Önkormányzat Képviselő- testülete az ellátási szerződés megkötését, módosítását, illetve megszűntetését nem ruházhatja át, azzal a kitétellel, miszerint ez a rendelkezés nem érinti az ellátottak személyében bekövetkezett változásokra vonatkozó intézkedéseket.

**17.** Jelen megállapodásban nem szabályozott kérdésekben a Polgári Törvénykönyvről szóló 2013. V. törvény (Ptk.), a Gyvt., valamint az Sztv., és ezek végrehajtása tárgyában kiadott jogszabályok az irányadók.

**Budapest, 2021. október …..**

**Szlahó Csaba Keszthelyi István polgármester elnök**

**Ellenjegyzem:** Mohainé Jakab Anikó jegyző

Készült: 4 példányban

Kapja: 1 pld. Fenntartó, 1 pld. Intézmény, 2 pld. Önkormányzat,